ഗ്രാമീണ ടൂറിസം വിപണനത്തിനു കൂട്ടായ്മകള് രൂപപ്പെടണം വര്ഗീസ് പുന്നന് മുന് സെക്രട്ടറി, ഡിടിപിസി, പത്തനംതിട്ട.1982 നവംബര് ഒന്നിന് രൂപീകരിച്ച പത്തനംതിട്ട ജില്ല വികസനത്തിന് പുതിയ വഴികള് തേടേണ്ടതും നമ്മുടെ പൈതൃകങ്ങളും സമ്ബത്തുകളും ടൂറിസം വാണിജ്യരംഗത്ത് ശ്രദ്ധേയമാക്കുന്ന തിനു വികസന കൂട്ടായ്മയ്ക്ക് രൂപം നല്കാന് ഇനിയും വൈകരുത്. ടൂറിസത്തിനാവശ്യമായ അടിസ്ഥാന വികസനം നടപ്പാക്കി ഗ്രാമങ്ങളെ ടൂറിസം കേന്ദ്രങ്ങളാക്കുക, ടൂറിസ്റ്റുകള്ക്ക് ഹൃദ്യമായ യാത്രാനുഭവം നുകരാനുള്ള വേദികളായി ഗ്രാമങ്ങളെ വിനിയോഗിക്കുക. കേരളത്തിന്റെ ടൂറിസം ഉത്പന്നങ്ങളിലാകൃഷ്ടരായി വരുന്ന സഞ്ചാരികള്ക്ക് ഗ്രാമീണ ജീവിതവും പരിസ്ഥിതിയും കാണുവാനും അറിയുവാനും പഠിക്കുവാനും ആസ്വദിക്കുവാനുമുള്ള അവസരമൊരുക്കുന്നതാവണം ഗ്രാമീണ ടൂറിസം പാക്കേജുകള്. ഇവയെ കണ്ടെത്തുക, വേണ്ടവിധം ക്രമീകരിക്കുക. വസ്തുനിഷ്ഠമായി പരിചയപ്പെടുത്തുക എന്നിവയാണ് പാക്കേജില് പ്രധാനമായും ഉള്പ്പെടേണ്ടത്. എക്സ്പ്ലോര് പത്തനംതിട്ട എക്സ്പ്ലോര് ഡെസ്റ്റിനേഷന് ചില നിര്ദേശങ്ങള്: ഒരു പഞ്ചായത്തില് ഒരു ടൂറിസ്റ്റ് ഡെസ്റ്റിനേഷന് എന്ന സര്ക്കാര് പദ്ധതി ആരംഭിക്കുന്നതിന്റെ ഭാഗമായി ജില്ലയിലെ എല്ലാ പഞ്ചായത്തുകളിലും എക്സ്പ്ലോര് പത്തനംതിട്ട എക്സ്പ്ലോര് ഡെസ്റ്റിനേഷന് 2022 കാമ്ബയിന് സമൂഹ മാധ്യമങ്ങളിലൂടെ സംഘടിപ്പിക്കുക. ഇതിലൂടെ കണ്ടെത്തുന്ന ഡെസ്റ്റിനേഷനുകളുടെ സാധ്യതാപഠനം നടത്തി പദ്ധതിക്ക് രൂപം നല്കുക.. ടൂറിസം ഹോസ്പിറ്റാലിറ്റി മേഖലയില് മനുഷ്യ വിഭവശേഷി വികസിപ്പിക്കുന്നതിനും പ്രാവീണ്യമുള്ള യുവതലമുറയെ പ്രാപ്തരാക്കുന്നതിനും സര്ക്കാര് സ്ഥാപനമായ കിറ്റ്സിന്റെ സ്റ്റഡി സെന്റര് ഈ ജില്ലയില് ആരംഭിക്കണം. ഉത്തരവാദിത്വ ടൂറിസം നയമായി അംഗീകരിച്ചതിന്റെ അടിസ്ഥാനത്തില് ഈ മേഖലയിലെ സേവന ദാതാക്കള്ക്ക് ആര്ടി മിഷന് വഴി ബോധവത്കരണ പരിപാടികള് സംഘടിപ്പിക്കണം.ജില്ലാ ടൂറിസം പ്രമോഷന് കൗണ്സിലിനെ ഒരു പ്രഫഷണല് സ്ഥാപനമായി മാറ്റണം. ടൂറിസം വകുപ്പ് സ്ഥാപനമായ കേരള ടൂറിസം ഇന്ഫ്രാസ്ട്രക്ചര് ലിമിറ്റഡിന്റെ സാങ്കേതിക സഹായം ഉപയോഗപ്പെടുത്തണം. ഡിടിപിസി എക്സിക്യൂട്ടീവ് കമ്മിറ്റിയില് ഈ രംഗത്ത് വിദഗ്ധരായ മൂന്നു പേരെ അസോസിയേറ്റ് അംഗങ്ങളായി നിയമിക്കുക. അവരുടെ സേവനം സാങ്കേതിക കാര്യങ്ങളില് പ്രയോജനപ്പെടുത്തണം.സംസ്ഥഹാന സര്ക്കാര് അനുവദിച്ചതും ഇതുവരെ തുടങ്ങാന് കഴിയാത്തതുമായ പദ്ധതികള് സമയബന്ധിതമായി പൂര്ത്തീകരിക്കുവാന് പ്രവര്ത്തന പരിചയമുള്ള ഒരു പ്രോജക്ട് കോര്ഡിനേറ്ററെ താത്കാലികമായി നിയമിക്കുക. ഗ്രാമീണ ടൂറിസം പാക്കേജ് തയാറാക്കിയ ശേഷം ജില്ലകളെ കോര്ത്തിണക്കി കണ്ടക്ടര് ടൂര് സംഘടിപ്പിക്കാനാകും. താത്പര്യമുള്ള പ്രവാസികളുടെ സഹായംകൂടി തേടി അടിസ്ഥാന സൗകര്യങ്ങള് വിപുലപ്പെടുത്തണം. വ്യവസായ വകുപ്പ്, ലീഡ് ബാങ്ക് എന്നിവരുടെ സഹായത്തോടെ പ്രവാസികളുടെ ടൂറിസം പദ്ധതികള്ക്ക് മൂലധനം സ്വരൂപിക്കാനും ആനുകൂല്യങ്ങള് ലഭ്യമാക്കുന്നതിന് സര്ക്കാര് അനുമതി നല്കിയാല് കൂടുതല് സ്വകാര്യ വ്യക്തികളെ ഈ മേഖലയിലേക്ക് ആകര്ഷിക്കാനാകും. പൈതൃക കലാരൂപങ്ങള് പ്രോത്സാഹിപ്പിക്കുന്നതിനും അന്യംനിന്നു പോകുന്ന കലകള് പുതിയ തലമുറയ്ക്ക് പകര്ന്നു നല്കുന്നതിനുമായി ടൂറിസം ഉത്സവ പരിപാടി തുടര്ച്ചയായി സംഘടിപ്പിക്കണം. സാംസ്കാരിക വിനിമയ സാധ്യത വര്ധിപ്പിക്കുന്നതിനും കഴിയും. വിപണന സാധ്യതകള് ലക്ഷ്യംവച്ച് ജില്ലയുടെ പൈതൃകങ്ങളും വിവിധ സ്ഥലങ്ങള് പരിചയപ്പെടുത്തുന്നതുമായ ലഘു വീഡിയോ തയാറാക്കി പ്രചരിപ്പിക്കുന്നതിലൂടെ പത്തനംതിട്ടയെ അടുത്തറിയാന് ആളുകള്ക്കാകും. അടിസ്ഥാന സൗകര്യ വികസനത്തിനു പരമാവധി സൗകര്യങ്ങള് ഉറപ്പാക്കേണ്ടത് തദ്ദേശസ്ഥാപനങ്ങളാകണം. ഇതിനാവശ്യമായ സംവിധാനങ്ങള് എല്ലായിടത്തും ഉണ്ടാകണം. ടേക്ക് എ ബ്രേക്ക് പോലെയുള്ള സംരംഭങ്ങള് കാഴ്ചവസ്തുക്കളായി മാറാതെ ജില്ലയിലേക്കുള്ള സഞ്ചാരികള്ക്ക് മതിപ്പുളവാക്കുന്നതായി മാറ്റണം.